# Baltojo erelio ordinas

### Straipsnis iš Vikipedijos, laisvosios enciklopedijos.

Baltojo erelio ordinas
Baltojo erelio ordino žvaigždė
XVII a. ordino žvaigždė

Baltojo erelio ordinas (lenk. Order Orła Białego) – seniausias ir vyriausias Abiejų Tautų Respublikos ir Lenkijos respublikos valstybinis apdovanojimas, suteikiamas už ypatingus nuopelnus taikos ir karo metu civiliams ir kariškiams, nepriklausomai nuo jų tautybės ar kilmės. Į klases nedalijamas.

Nešiojamas ant per kairįjį petį permestos žydros juostos prie dešinijo šono. Ordino žvaigždė segama kairėje krūtinės pusėje. Kasdien gali būti nešiojama ordino juostelė.

## [taisyti] Istorija

Ordiną 1705 m. lapkričio 1 d. įsteigė karalius Augustas II Tikocine. Pirmieji juo buvo apdovanoti didikai, parėmę Frydricho Augusto kandidatūrą karaliaus rinkimuose: Karolis Stanislovas Radvila, Jeronimas Liubomirskis, Mykolas Kazimieras Oginskis, Stanislovas Kostka Potockis, Stanislovas Malachovskis ir atamanas Ivanas Mazepa. Augustas III ir jo ministras Henrikas Briulis ordino vertę šiek tiek sumažino, pradėję jį dalyti net už labai abejotinus nuopelnus. Vienu iš paskutiniųjų Baltojo erelio ordinų apdovanota Rusijos imperatorė Jekaterina II, kuri po Trečiojo Abiejų Tautų Respublikos padalijimo jį ir panaikino.

Iš naujo ordinas įsteigtas 1807 m., kai susikūrė Varšuvos kunigaikštystė ir atsikūrė Lenkijos karalystė. Tačiau po 1831 m. sukilimo pralaimėjimo ordinas tapo Rusijos ordinu ir jos ordinų hierarchijoje užėmė trečią vietą. Carai juo apdovanojo 1017 asmenų.

1921 m. vasario 4 d. Lenkijos Respublikos Seimas Baltojo erelio ordiną paskelbė aukščiausiu šalies valstybiniu apdovanojimu. Iki 1939 m. juo buvo apdovanoti 24 Lenkijos piliečiai, 187 užsieniečiai, iš jų 33 monarchai ir prezidentai, 10 ministrų pirmininkų, 12 valdančiųjų dinastijų atstovų ir 15 ministrų.

Po Antrojo pasaulinio karo ordinas teikiamas nebuvo, nors nebuvo ir panaikintas. 1944 m. gruodžio 22 d. Lenkijos liaudies išsivadavimo komiteto dekrete dėl valstybinių apdovanojimų jis įrašytas tarp kitų ordinų ir medalių. 1949 m. aukščiausiu valstybės apdovanojimu paskelbtas Liaudies Lenkijos statytojų ordinas. 1960 m. vasario 17 d. ordinų įstatyme Baltojo erelio ordino jau nebebuvo. Emigracijoje šiuo ordinu apdovanoti tik Hermanas Lybermanas, Vladislovas Sikorskis, Tadeušas Tomaševskis ir Eustachijus Sapiega.

Nuo 1992 m. gruodžio 23 d. Baltojo erelio ordinas vėl tapo aukščiausiu valstybės apdovanojimu, kurį teikia prezidentas. Šiuo ordinu taip pat apdovanojamas ir išrinktasis prezidentas. Pirmaisiais šio ordino kavalieriais tapo Lechas Valensa (kaip prezidentas), popiežius Jonas Paulius II (įteiktas tik 1995 m. gegužės 22 d. piligriminės kelionės į Lenkiją metu) ir Švedijos karalius Karolis XVI Gustavas.

## [taisyti] Ordino kavalieriai

- 1999 m. Valdas Adamkus
- 1995 m. Zbignevas Bžezinskis
- 2000 m. Vaira Vykė Freiberga
- 2001 m. Tarja Halonen
- 1995 m. Aleksandras Kvasnevskis
- 1994 m. Česlovas Milošas
- 1922 m. Gabrielius Narutavičius
- 2005 m. Kšištofas Pendereckis
- 1921 m. Juzefas Pilsudskis
- Dominykas Jeronimas Radvila
- Jonas Mikalojus Radvila
- Juozapas Mikalojus Radvila
- Karolis Stanislovas Radvila
- Karolis Stanislovas Radvila II
- Mikalojus Faustinas Radvila
- Stanislovas Radvila V
- 1996 m. Žakas Širakas
- Guntis Ulmanis

Rodomas puslapis "http://lt.wikipedia.org../../../b/a/l/Baltojo_erelio_ordinas.html"

Kategorijos: Lenkijos valstybiniai apdovanojimai | Abiejų Tautų Respublika

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Català
- Deutsch
- English
- Esperanto
- Español
- Italiano
- Nederlands
- Polski
- Русский